**Domeniu de aplicare:**

Prezentul regulament se aplică Facultății de Științe Economice din **Universitatea Aurel Vlaicu din Arad**.

**Cuprins:**

**Capitolul I: PRINCIPII GENERALE**

**Capitolul II: ORGANIZAREA ŞI DESFĂŞURAREA EXAMENULUI DE LICENŢĂ**

**Capitolul III: ORGANIZAREA ŞI DESFĂŞURAREA EXAMENULUI DE DISERTAŢIE**

**Capitolul IV: DISPOZIŢII FINALE**

|  |  |  |
| --- | --- | --- |
| Aprobat: CILAN TEODOR FLORIN | Semnătura:  | Data intrării în vigoare: |
| Verificat: PANTEA MIOARA FLORINA | Semnătura: |
| Elaborat:ALMASI ROBERT CRISTIAN | Semnătura: |

**Capitolul I: PRINCIPII GENERALE**

**Art.1**. În conformitate cu prevederi legale în vigoare, Regulamentului cadru de organizare şi desfăşurare a examenelor de licenţă şi disertaţie şi cu Procedura privind elaborarea lucrărilor de finalizarea studiilor universitare de licenţă şi de master (PO.E.04), la Facultatea de Ştiinţe Economice din cadrul Universităţii „Aurel Vlaicu” din Arad, finalizarea ciclului de studii universitare de licenţă/disertaţie se realizează prin examen de licenţă/disertaţie.

**Art.2.** Programele de studii universitare, organizate în baza Legii educaţiei naţionale nr. 1/2011, cu modificările şi completările ulterioare se finalizează cu examen de licenţă/diplomă, pentru studiile de la învăţământul universitar de licenţă şi cu examen de disertaţie pentru studiile de la învăţământul universitar de master.

**Art.3.**  La Facultatea de Ştiinţe Economice pot susţine examen de finalizare a studiilor absolvenţii de învăţământ superior particular care se încadrează în prevederile Legii nr. 60/2000 privind dreptul absolvenţilor învăţământului superior particular de a susţine examenul de finalizare a studiilor la instituţii de învăţământ superior de stat acreditate, cu condiţia promovării de către absolvenţi a unui examen de selecţie, respectând legislaţia în vigoare şi Regulamentul cadru de organizare şi desfăşurare a examenelor de licenţă şi disertaţie.

**Art.4.** La examenul de licenţă/disertaţie se pot prezenta şi absolvenţi de laalte instituţii de învăţământ superior, cu acordul prealabil al conducerii Universităţii „Aurel Vlaicu” din Arad, dar numai la specializările acreditate din cadrul facultăţii noastre. Pentru înscriere, instituţiile respective pot remite liste nominale, pe specializări, cu absolvenţii care îndeplinesc condiţiile legale. Listele vor fi însoţite de documentele de înscriere, de lucrările de licenţă cu referatele cadrelor didactice coordonatoare şi de borderoul cu plata taxei de înscriere.

Candidaţii proveniţi de la alte instituţii de învăţământ superior se pot înscrie şi personal

**Capitolul II**

**ORGANIZAREA ŞI DESFĂŞURAREAEXAMENULUI DE LICENŢĂ**

**Art.5.** Pot susţine examen de licenţă/diplomă:

1. absolvenţii de învăţământ superior ai programelor de studii/specializărilor acreditate sau autorizate să funcţioneze provizoriu existente, lichidate sau intrate în lichidare;
2. absolvenţii care au promovat examenul de selecţie.

**Art.6.**  Facultatea de Ştiinţe Economice poate organiza şi desfăşura examen de licenţă/ diplomă numai pentru:

1. programe de studii universitare de licenţă/specializări pentru care are acreditare în condiţiile legii, denumite în continuare programe de studii universitare/specializări acreditate;
2. programe de studii universitare de licenţă/specializări autorizate să funcţioneze provizoriu, pentru care are, în acelaşi domeniu de licenţă, programe de studii universitare de licenţă/specializări acreditate.

**Art.7.** (1) În situaţia în care, la nivel naţional, într-un domeniu de licenţă există numai programe de studii universitare de licenţă/specializări autorizate să funcţioneze provizoriu, absolvenţii acestor programe susţin examenul de licenţă la instituţii de învăţământ superior acreditate care au programe de studii universitare de licenţă/specializări acreditate „înrudite“, stabilite de către Agenţia Română de Asigurare a Calităţii în învăţământul Superior în momentul autorizării de funcţionare provizorie.

(2) În cazul programelor de studii/specializărilor deja lichidate, care nu mai funcţionează la nivel naţional, la care mai există absolvenţi care nu au susţinut sau nu au promovat examenele de finalizare a studiilor, examenul de licenţă se susţine la instituţii de învăţământ superior acreditate care au programe de studii universitare de licenţă/specializări acreditate „înrudite“, stabilite de către Agenţia Română de Asigurare a Calităţii în învăţământul Superior în momentul autorizării de funcţionare provizorie.

**Art. 8.** (1) Facultatea de Ştiinţe Economice organizează şi desfăşoară examen de licenţă pentru absolvenţii proprii.

(2) Facultatea de Ştiinţe Economice poate organiza examen de licenţă pentru absolvenţii altor instituţii de învăţământ superior acreditate sau autorizate provizoriu la programe de studii universitare de licenţă care există în structura facultăţii, în condiţiile prevăzute de prezentul Regulament, cu respectarea prevederilor legale.

(3) Facultatea de Ştiinţe Economice poate organiza şi desfăşura examen de licenţă pentru absolvenţii altor instituţii de învăţământ superior acreditate cu aprobarea ambelor senate universitare.

(4) Facultatea de Ştiinţe Economice poate organiza şi desfăşura examen de licenţă pentru absolvenţii altor instituţii de învăţământ superior autorizate să funcţioneze provizoriu cu aprobarea ambelor Senate Universitare, după avizul consiliilor de administraţie, şi prin încheierea unui Protocol/Parteneriat de colaborare în care se stabilesc exact condiţiile, perioada de desfăşurare şi taxele aferente. În acest caz, înscrierea absolvenţilor pentru examenul de licenţă se realizează de către instituţia de învăţământ superior în care au urmat studiile, în baza protocolului încheiat între cele două instituţii de învăţământ superior, cu respectarea prevederilor legale în vigoare. Absolvenţii care provin din instituţii de învăţământ superior autorizate provizoriu susţin examenul de licenţă în cadrul instituţiilor de învăţământ superior acreditate.

 **Art.9.** Examenul de licenţă constă în două probe care se susţin oral, în mod succesiv, în cadrul aceleiaşi proceduri de examinare, respectiv:

• proba 1 - evaluarea orală a cunoştinţelor fundamentale şi de specialitate (conform bibliografiei afişate);

• proba 2 - prezentarea şi susţinerea lucrării de licenţă. Prezentarea şi susţinerea sunt publice.

**Art. 10.** Evaluarea competenţelor ştiinţifice se va realiza prin examinare orală, pe baza tematicii şi bibliografiei privind evaluarea cunoştinţelor fundamentale şi de specialitate aferente disciplinei/disciplinelor care definesc domeniul abordat de lucrarea de licenţă/disertaţie. Tematica şi bibliografia pentru evaluarea cunoştinţelor fundamentale şi de specialitate se elaborează în conformitate cu planurile de învăţământ după care au studiat absolvenţii din promoţia curentă şi se afişează la avizierul facultăţii şi pe site-ul UAV ([www.uav.ro](http://www.uav.ro)).

**Art. 11.** Proba 2 constă dintr-o prezentare scurtă, sintetică a temei, obiectivelor şi structurii lucrării, urmată de clarificarea unor probleme ridicate de către comisia de examinare. Se evaluează calitatea demersurilor teoretice şi practice folosite de absolvent în elaborarea lucrării, precum şi, punctele de vedere, enunţurile şi concluziile formulate în lucrare.

**Art. 12 .** Elaborarea lucrării de licenţă se realizează sub îndrumarea unui îndrumător ştiinţific (cadru didactic) de specialitate care are titlul ştiinţific de doctor.

**Art. 13.** Îndrumătorii ştiinţifici răspund solidar cu absolvenţii pentru originalitatea şi calitatea lucrărilor elaborate şi prezentate la examenul de licenţă. Lucrările de licenţă trebuie elaborate în conformitate cu Procedura privind elaborarea lucrărilor de finalizare a studiilor universitare de licenţă şi master (PO.E. 04), aprobată la nivelul Facultăţii de Ştiinţe Economice din cadrul Universităţii « Aurel Vlaicu » din Arad.

**Art. 14.** Îndrumătorul ştiinţific întocmeşte pentru fiecare lucrare îndrumată, un referat care cuprinde evaluarea sintetică a calităţii lucrării. Referatul se încheie cu concluzia de acceptare/neacceptare a lucrării pentru susţinere, precum şi cu nota propusă de conducătorul ştiinţific.

**Art. 15.**  Îndrumătorii ştiinţifici de licenţă răspund solidar cu autorii acestora de asigurarea originalităţii conţinutului lucrării. Dacă se dovedeşte că absolventul a plagiat acesta poate fi sancţionat prin eliminarea de la examenul de licenţă. Dacă se dovedeşte plagiatul după susţinerea examenului de licenţă, acestuia i se poate anula diploma obţinută.

**Art. 16.** Îndrumătorul științific solicită un Raport de similitudine, de la responsabilul pe universitate cu softul antiplagiat, pentru fiecare lucrare în parte. Procentul de similitudine nu trebuie să depășească 25%.

**Art.17.** Desfăşurarea probelor la examenul de licenţă:

1. Examinarea corespunzătoare celor două probe se va realiza într-un interval de timp rezonabil, care nu va depăşi 20 minute.
2. Proba pentru evaluarea cunoştinţelor fundamentale şi de specialitate reprezintă prima parte a examenului de licenţă şi se finalizează cu note de la unu la zece, nota minimă de promovare fiind 5,00; nota la această primă probă va reprezenta media aritmetică simplă a notelor acordate de membrii comisiei de examinare.
3. Susţinerea lucrării de licenţă de către absolvent reprezintă a doua probă a examenului de licenţă şi este condiţionată de promovarea evaluării cunoştinţelor fundamentale şi de specialitate. Fiecare membru al comisiei acordă note de la 1 la 10 (numere întregi); nota finală rezultă din media aritmetică a acestor note. Aceasta nu poate fi mai mică de 5,00.
4. Media examenului de licenţă se stabileşte ca medie aritmetică între nota obţinută la proba pentru evaluarea cunoştinţelor fundamentale şi de specialitate şi nota obţinută la susţinerea lucrării de licenţă oferind un număr de 10 credite. Media minimă de promovarea a examenului de licenţă fiind de 6,00. Media examenului de licenţă se determină cu două zecimale, fără rotunjire.
5. Deliberarea comisiilor cu privire la stabilirea rezultatelor examenului de licenţă nu este publică.
6. Examenul de licenţă se poate repeta într-o sesiune ulterioară, cu suportarea de către candidat a cheltuielilor aferente.

**Art.18.** Rezultatul probelor se comunică prin afişare la sediul Facultăţii de Ştiinţe Economice în termen de cel mult 48 de ore. Rezultatele nu pot fi contestate.

**Capitolul III**

**ORGANIZAREA ŞI DESFĂŞURAREA EXAMENULUI DE DISERTAŢIE**

**Art.19.** Programele de studii universitare de master, organizate în baza Legii nr. 288/2004, cu modificările şi completările ulterioare, se finalizează cu examen de disertaţie.

**Art.20.** Facultatea de Ştiinţe Economice organizează şi desfăşoară examen de disertaţie numai pentru absolvenţii proprii.

**Art. 21.** Examenul de disertație constă într-o singură probă, şi anume prezentarea şi susţinerea lucrării de disertaţie. Susţinerea lucrării de disertaţie este publică şi se desfăşoară în prezenţa, în acelaşi loc şi în acelaşi moment, a comisiei de examen şi a examinatului.

**Art. 22.**  Lucrarea de disertaţie se elaborează sub îndrumarea unui conducător ştiinţific cu funcţia didactică de professor sau conferenţiar.

**Art. 23.** Îndrumătorii ştiinţifici pentru lucrarea de disertaţie răspund în solidar cu autorii acestora de asigurarea originalităţii conţinutului lucrării, deoarece aceasta trebuie să fie rodul exclusiv al activităţii absolventului. Dacă se dovedeşte că absolventul a plagiat acesta poate fi sancţionat prin eliminarea de Ia examenul de disertaţie. Dacă se dovedeşte plagiatul după susţinerea examenului de disertaţie acestuia i se poate anula diploma obţinută.

**Art.24.** Desfăşurarea probelor la examenul de disertaţie:

1. Examinarea corespunzătoare prezentării şi susţinerii lucrării de disertaţie se va realiza într-un interval de timp rezonabil, care nu va depăşi 20 minute.
2. Media examenului de disertaţie se determină cu două zecimale, fără rotunjire. Fiecare membru al comisiei acordă note de la 1 la 10 (numere întregi); nota finală rezultă din media aritmetică a acestor note.
3. Nota de promovare a examenului de disertaţie este de cel puţin 6,00.
4. Deliberarea comisiilor cu privire la stabilirea rezultatelor examenului de disertaţie nu este publică.
5. Examenul de disertaţie se poate repeta într-o sesiune ulterioară, cu suportarea de către candidat a cheltuielilor aferente.

**CAPITOLUL iv**

**DISPOZIŢII FINALE**

**Art.25.** Pentru buna organizare şi desfăşurare a examenului de licenţă/disertaţie se vor constitui comisii pentru evaluarea cunoştinţelor fundamentale şi de specialitate şi pentru susţinerea lucrărilor de licenţă/disertaţie, formate dintr-un preşedinte, 4 membri şi un secretar.

**Art. 26.** Comisiile de examen se stabilesc pe specializări, prin decizia Rectorului, la propunerea Consiliului facultăţii şi cu aprobarea Senatului universităţii. Comisiile se fac publice.

**Art. 27.** Preşedintele comisiei de examen de licenţă/disertaţie trebuie să aibă gradul didactic de profesor universitar sau conferenţiar universitar.

**Art. 28.** Membrii unei comisii trebuie să aibă titlul ştiinţific de doctor şi gradul didactic de profesor/conferenţiar/ lector. Secretarul comisiei de licenţă/disertaţie trebuie să aibă cel puţin gradul didactic de asistent universitar şi are numai atribuţii de administrare a documentelor.

**DECAN, Secretar coordonator examen finalizare studii,**

Conf.univ.dr. **CILAN TEODOR** Conf.univ.dr. **Almasi Robert**

**L.s.**